钦定古今图书集成/明伦汇编/闺媛典/第003卷 > 明仁孝文皇后内训 > 《待外戚章第二十》
## 钦定古今图书集成/明伦汇编/闺媛典/第003卷 > 明仁孝文皇后内训 > 《待外戚章第二十》

“知几者见于未明，禁微者谨于抑末。”自昔之待外戚，
鲜不由始纵而终难制也。虽曰“外戚之过，亦系乎后
德之贤否耳。汉明德皇后修饰内政，患外家以骄肆
取败，未尝加以封爵；唐长孙皇后虑外家以富贵招
祸，请无属以枢柄，故能使之保全。”其馀若吕、霍、杨氏
之流，僭逾奢靡，气焰熏灼，无所顾忌，遂致倾覆。良由
内政偏陂，养成祸根，非一日矣。《易》曰：“驯致其道，至坚
冰也。”夫欲保全之者，择师傅以教之，隆之以恩而不
使之挠法，优之以禄而不使之豫政，杜私谒之门，绝
请求之路，谨奢侈之戒，长谦逊之风，则其患自弭矣。
若夫恃恩姑息，非保全之道。恃恩则侈心生焉，姑息
则祸机蓄焉。蓄祸召乱，其患无断，盈满招辱，守正获
福。慎之哉。